**AICINA DARBA DEVĒJUS PIETEIKT VAKANCES ĒNU DIENAI 2018**

**No šodienas, 8. janvāra, ir atvērta darba devēju — uzņēmumu, organizāciju un iestāžu — pieteikšanās praktiskās biznesa izglītības organizācijas *Junior Achievement Latvija* (*JA Latvija*) organizētajai ikgadējai karjeras izglītības programmai ĒNU DIENA, kas šogad norisināsies 14. februārī. ĒNU DIENA šogad norisināsies jau 17. gadu pēc kārtas.**

*Ēnu devēji* aicināti reģistrēt savas vakances tiešsaistes karjeras izglītības biržā skolu jauniešiem — portālā [www.enudiena.lv](http://www.enudiena.lv) — līdz 2. februārim. Savukārt no 16. janvāra pieteikšanos piedāvātajām vakancēm uzsāks arī skolēni, potenciālie *ēnotāji*, un viņu pieteikumi tiks pieņemti līdz 9. februārim. Darba devēji ir aicināti nekavēties ar pieteikumiem — jo agrāk vakance ir publicēta portālā, jo lielākas izredzes tai ir sapulcināt lielāku skolēnu pieteikumu skaitu, kas nodrošina darba devējam plašākas atlases iespējas.

Šogad organizatori īpaši vēlas izcelt profesiju iespējas *StartUp* uzņēmumos jeb jaunuzņēmumos. Pateicoties tehnoloģiju straujai attīstībai, mainās darba tirgus formāts, profesiju pārstāvju ikdiena un saturs. Tā kļūst arvien pievilcīgāka *millenium* paaudzes un vēl jaunāku darba ņēmēju vidū. Proti, pētījumi rāda, ka jau tuvākajā nākotnē arvien vairāk cilvēku tiks nodarbināti kā ārštata darbinieki (*freelancer),* pieaugsdzīves un darba līdzsvara nozīme, būs pieprasījums pēc jaunām zināšanām un prasmēm — radošuma, kritiskās domāšanas, uzņēmīguma un digitālajām prasmēm. Jau tagad šīs prasmes ir būtisks veiksmes priekšnosacījums, lai radītu vai darbotos jaunuzņēmumos, kas īsteno pasaulē konkurētspējīgas idejas.

*JA Latvija* vadītājs Jānis Krievāns norāda: “ĒNU DIENA ir lieliska iespēja ikvienam uzņēmumam vai organizācijai veidot uzņēmuma atpazīstamību un reputāciju nākotnes darbinieku vidū. Ņemot vērā šī gada ĒNU DIENAS tēmu, vēlos īpaši vērsties pie daudzsološajiem Latvijas jaunuzņēmumiem un aicināt tos uzņemt pie sevis *ēnotājus*, lai iedvesmotu jaunos censoņus, paplašinātu viņu redzesloku un mijiedarbojoties ar vēl jaunākas paaudzes prātiem un, iespējams, radītu jaunas idejas attīstībai. ĒNU DIENA ir labs instruments, ar kura palīdzību nodot informāciju nākotnes darba ņēmējiem par prasmēm, zināšanām, kuras ir nepieciešamas darba tirgū.”

Pagājušajā gadā ĒNU DIENĀ2017 piedalījās 1313 *ēnu* *devēji*, kuri piedāvāja kopumā 7861 vakanci, kas bija par 25 % vairāk nekā 2016. gadā. Uz piedāvātajām vakancēm pretendēja 41 150 reģistrētu *ēnotāju*. ĒNU DIENĀ 2017 pieprasītākās profesijas bija programmētājs (342 pieteikumi), ārsts (263), radio diktors (248), fotogrāfs (206), ārsta palīgs (185), fizioterapeits (184), ugunsdzēsējs (162), jurists (158), gaisa kuģa stjuarts (151), mākslinieks (151). Savukārt lielākie *ēnu devēji* iepriekšējā gadā bija Jelgavas pilsētas pašvaldība — 141 vakance, Valsts ugunsdzēsības un glābšanas dienests — 90 vakanču, Neatliekamās medicīniskās palīdzības dienests — 87 vakances un banka *Citadele* — 58 vakances.

ĒNU DIENAS mērķis ir veicināt skolēnu izglītības satura sasaisti ar reālo dzīvi, palīdzot skolēniem mērķtiecīgi plānot savu karjeru, izdarīt izvēli par savu nākotnes profesiju un atbilstoši sagatavoties darba tirgum. Darba devējiem savukārt tā ir laba iespēja veidot sava uzņēmuma atpazīstamību un piesaistīt nākamos kolēģus.

Lai pievienotu vakanci, darba devējam jāreģistrējas vai jāatjauno savs iepriekšējo gadu profils ĒNU DIENAS portālā [www.enudiena.lv](http://www.enudiena.lv) un jāaizpilda vakances pieteikuma anketa. Skolēni savukārt izvērtē pieejamās vakances un piesakās uz trīs izvēlētajām vakancēm, rakstot motivācijas vēstuli. *Ēnu* *devējs* izskata motivācijas vēstules, izvērtē pieteikumus un apstiprina tos vai noraida. *Ēnotājam* trīs dienu laikā no *ēnu* *devēja* apstiprinājuma brīža jāapstiprina vakance no savas puses. Tālāk *ēnu* *devējs* sazinās ar saviem *ēnotājiem* personīgi un norunā tikšanos ĒNU DIENĀ, 14. februārī.

ĒNU DIENU 2018 informatīvi atbalsta portāls *Inbox.lv,* ziņu aģentūra *LETA,* tiešsaistes sociālā tīmekļa vietne *Draugiem.lv* un izdevējs *Dienas mediji.*

Vairāk informācijas par programmu ĒNU DIENA var atrast portālā [www.enudiena.lv](http://www.enudiena.lv)

**Par *JA Latvija* ĒNU DIENU**

ĒNU DIENA ir pasaulē atpazīstama un atzīta *Junior Achievement* karjeras izglītības programma 1.–12. klašu skolēniem, kuras mērķis ir iepazīstināt skolēnus ar dažādu profesiju un nozaru prasībām, lai palīdzētu jauniešiem izvēlēties profesiju un atbilstoši sagatavoties darba tirgum. ĒNU DIENAS laikā skolēni apmeklē kādu darba vietu un 4–6 stundu garumā vēro interesējošās profesijas pārstāvja darba ikdienu.

Latvijā ĒNU DIENA ir biznesa izglītības biedrības *Junior Achievement Latvija* (*JA Latvija*) reģistrēta preču zīme. *JA Latvija* īstenošo programmu un dod iespēju jauniešiem satikties ar saviem potenciālajiem darba devējiem jau kopš 2001. gada.

***Par JA Latvija***

*JA Latvija* ir Latvijas lielākā izglītības organizācija ar sabiedriskā labuma organizācijas statusu un praktiskās biznesa izglītības eksperts Latvijas skolās. *JA Latvija* ir viens no 37 *Junior Achievement Europe* un viens no 123 *Junior Achievement Worldwide®* tīkla biedriem kopš 1991. gada.

Eiropas Komisija atzinusi *JA Latvija* par vienīgo pozitīvo iniciatīvu Latvijā, kas ilgtermiņā un metodiski nodrošina jauniešiem uzņēmējdarbības izglītību.

*JA Latvija* katru gadu nodrošina Eiropā aprobētu un Latvijas vajadzībām pielāgotu praktiskās biznesa izglītības programmu pieejamību aptuveni 100 000 skolēnu visā Latvijā, visos izglītības līmeņos:

* Finanšu pratības ABC — sociālo zinību priekšmeta mācību un metodiskie materiāli 1.–9. klasei.
* Karjeras izglītības programma ĒNU DIENA 1.–12. klasei.
* Skolēnu mācību uzņēmumu programma 4.–12. klasei.
* Līderu programma 10.–12. klasei.
* Kvalifikācijas paaugstināšanas un tālākizglītības programmas skolotājiem.

**Papildu informācija:**

Jānis Krievāns

*JA Latvija* valdes priekšsēdētājs

Tālrunis: 26188785

E-pasts: [janis@jal.lv](mailto:janis@jal.lv)

Lāsma Bundiķe

Sabiedrisko attiecību konsultante

*MRS grupa JA Latvija* vārdā

Tālrunis: 29808505

E-pasts: [lasma.bundike@mrsgrupa.lv](mailto:lasma.bundike@mrsgrupa.lv)

Seko un uzzini vairāk:

[www.enudiena.lv](http://www.enudiena.lv)

<https://www.facebook.com/JALatvia/>

<https://twitter.com/JALatvija>

<https://www.instagram.com/JALatvia/>